ขึ้นเงินเดือน ขรก.15,000ต้นปีหน้า
คลัง เตรียมเสนอ ครม. ขึ้นเงินเดือนข้าราชการ 15,000 บาท คาดใช้งบ 2.45 หมื่นล้านบาท ลั่นเป็นของขวัญปีใหม่ 2555 นี้
1 ก.ย. 2554

คลัง เตรียมเสนอ ครม. ขึ้นเงินเดือนข้าราชการ 15,000 บาท คาดใช้งบ 2.45 หมื่นล้านบาท ลั่นเป็นของขวัญปีใหม่ 2555 นี้  
นายวิรุฬ เตชะไพบูลย์  รมชคลัง  เปิดเผยว่าได้มอบหมายให้กรมบัญชีกลางไปศึกษาพิจารณากำหนดหลักเกณฑ์และเงื่อนไขเรื่องการปรับเพิ่มเงินเดือนข้าราชการ ให้เป็นไปตามนโยบายรัฐบาล และนำเสนอคณะรัฐมนตรี ( ครม ) พิจารณาต่อไป โดยแนวทางจะดำเนินการจ่ายเป็นเงินช่วยค่าครองชีพ (พ.ช.ค.) ซึ่งจะสามารถดำเนินการได้ทันทีตามอำนาจของกระทรวงการคลัง โดยการแก้ไขระเบียบกระทรวงการคลัง  โดยกลุ่มบุคลากรภาครัฐที่จะพิจารณาปรับเพิ่มรายได้ครั้งนี้จะครอบคลุม 5 กลุ่ม คือ ข้าราชการ ลูกจ้างประจำ ลูกจ้างชั่วคราวที่จ้างจากเงินงบประมาณ พนักงานราชการ และทหารกองประจำการ  ที่อยู่ในอำนาจการพิจารณาของกระทรวงการคลังโดยการแก้ไขระเบียบกระทรวงการคลัง  และตามฐานข้อมูลบุคลากรภาครัฐจากระบบการเบิกจ่ายเงินเดือนค่าจ้างที่กรมบัญชีกลางกำกับดูแลอยู่นั้น  
ปัจจุบันมีบุคลากรภาครัฐที่มีเงินเดือนและค่าจ้างต่ำกว่า 1.5 หมื่นบาทต่อเดือน จำนวน 6.49 แสนคน  แบ่งเป็นตำแหน่งที่ใช้วุฒิปริญญาตรี ขึ้นไป จำนวน 3.46 แสนคน ต่ำกว่าปริญญาตรีโดยรวมถึงทหารกองประจำการจำนวน 3.02 แสนคน โดยผู้ที่วุฒิปริญญาตรีขึ้นไปจะได้รับเงิน พ.ช.ค. เพิ่มรวมเงินเดือนเป็น 1.5หมื่นบาท   สำหรับผู้ที่วุฒิต่ำกว่าปริญญาตรียังคงได้รับเงิน พ.ช.ค. 1,500 บาท เช่นเดิม โดยจะขยายเพดานอัตราเงินที่ได้รับเพิ่มขึ้นด้วย